  Виталий Пронин 09.00 часын.Быдӟым Вормон Нуналлы - 73 ар!Котькуд семьяе пыриз каргам война. Солэн сутӥсь тылыз туннэ но шодӥське. Уноезлэн атайёссы, песятайёссы ӧз берытске фронтысь. Тросэзлэн анайёссы, апайёссы вань егит вакытсэс но тазалыксэс сётӥзы ож мышкысь фронтлы. Шаерысьтымы 101 мурт пусъемын Совето Союзысь Герой нимын. Пенсиосъя фондлэн Удмурт ёзэз ивортэмъя, шаерамы улэп на 457 Быдӟым ожысь ветеран, 14 сюрс 213 ужысь ветеран.Туннэ, 9-тӥ Мае, вань гуртъёсын но городъёсын тау каро, йыбыртто геройёсмылы. Вазь ӵукна ик Ижысь калык кыстӥськиз Ялан ӝуась тыл доры. Пӧлазы шаерысьтымы вылӥ кивалтисьёс но. Киосын горд тылын пиштӥсь сяськаос, синъёсын шумпотонэн но куректонэн пачылам синвуос.09.40 часын.  Ижкар пычамын Быдӟым ож вакытысь омырен.Туннэ Ижысь шор площадьын, Правительство котырын пӧртэм площадкаос ужало. Татчы вуттэмын Быдӟым ож вакытысь техника, пыӵал тӥрлык. Калашниковлэсь автоматсэ сэрттонъя-бичанъя быгатонлыкъёссэс эскерыны черод люкаськемын. Котыр чузъясько ож вакытысь кырӟанъёс. Куноято ӝукен, перепечен. Вань ёросъёс тодмато асьсэ киужъёсынызы.10.00 часын. Парадэн ортчиз 27 расчёт.[gallery columns="2" size="large" ids="30540,30543,30542,30541"]Парадэз сӥё-дано усьтӥз Удмуртиысь военный комиссар Александр Комлев. Ветеранъёсты, парадэ пыриськисьёсты ӟечкылаз Удмуртилэн Тӧроез Алекандр Бречалов.- Удмуртиысь 145 сюрс адями мынӥз оже. Малпаське гинэ, кӧня со. Но вань подвигъёс, вир кисьтон  юнме ӧй вал, со сярысь вера сяськаяськись но азинскись Россия, - пусйиз Александр Владимирович. - Асьме вӧзын удмурт музъем вылын уло 20 сюрс ветеранъёс но ож мышкын ужамъёс. Дан но сӥ тӥледлы, гажано ветеранъёсмы! Трос калыко Удмуртия данъяське тӥледын!  10.40 часын. "Вунонтэм полклэн" пумыз уг адӟиськы.Ижысь Вунонтэм полке пыриськон понна адямиос ӵыжы-выжыоссылэн туспуктэмъёсынызы 8 часын ӵукна ик черодэ люкаськизы. Котькудӥзлэн аслаз тодэ ваёнъёсыз. Пӧлазы - Англиысь Джон Левис но. Солэн атаез но Быдӟым оже пыриськемын, связист вал. Нош туннэ Джон Левис Ижысь тодмоезлэн Елена Писаревалэн оже пыриськем родняосызлэн туспуктэмъёсынызы кияз сылэ. Елена Писарева доры юромо та нуналэ вуэм со Вунонтэм полке пыриськон понна.     13.00 часын. Ижысь шор площадьын "Эстафета мира" ортче.69-тӥез ӵошатскон ӟеч сямъя сӥземын Вормон нуналлы. Но солэсь азьвыл тушмонэз жугем песянай-песятайёссылы тау карыса, спортысь ветеранъёс, пичи пиналъёс но спортэз ваньмыз гажасьёс -соос 2 иськем бызизы. Эстафетае пырисько 67 Удмуртиысь предприятиос, тужгес трос школаын дышетскисьёс - 500 пала.18.00 часын. Шулдыръяськонъёс азинскоКун Кенеш дорын ӝытозь калыкез шулдырто тодмо коллективъёс, татын быдэс час ӵоже концерт пуктӥз фольклор кырӟанъя но эктонъя «Айкай» театр. Мукет сценаосын но асьсэлэсь быгатонлыкъёссэс возьматӥзы карысь но элькунысьтымы уно коллективъёс, нылпиослэн но егитъёслэн ансамбльёссы. Кырӟам-эктэм сяна, соос эктонъя мастер-классъёс, шудонъёс ортчытӥзы. Волонтёръёс Быдӟым ожысь но ож мышкын тыршем ветеранъёслы, ож нылпиослы «Вормон гожтэтъёс» сётъязы, картонлэсь асьсэ киынызы лэсьтэм горд орденъёс бырттылӥзы.Елена СараматоваАнгелина Снигирёва Туспуктэмъёс: udmurt.ruЕлена Сараматова Теги: БыдымВормон  